
ŠAKIŲ RAJONO SAVIVALDYBĖ

TARYBOS POSĖDŽIO 

PROTOKOLAS
2017-05-19 Nr. Tp-7
Šakiai


Posėdis įvyko 2017-05-19 1100-1200 val.


Posėdžio pirmininkė Jūratė Šneideraitienė.


Posėdžio sekretorė Inga Kanapeckienė.


Į rajono tarybą išrinkti 25 nariai (kvorumas – 13), posėdžio pradžioje dalyvauja 20 rajono savivaldybės tarybos narių (registravimo žiniaraštis pridedamas, 1 priedas).

Posėdyje dalyvauja svečiai, kviestieji asmenys, savivaldybės administracijos, biudžetinių ir viešųjų įstaigų darbuotojai. 

Jūratė Šneideraitienė. Susirinkome į pirmą posėdį, priesaikos davimo procedūrai po 2017 m. balandžio 23 d. įvykusių Šakių rajono savivaldybės tarybos nario-mero rinkimų. Priesaiką priimsiu aš, Jūratė Šneideraitienė, Šakių rajono savivaldybės rinkimų komisijos Nr. 42 pirmininkė. Prieš pradedant iškilmingą priesaikos davimo ceremoniją, prašyčiau sugiedoti Lietuvos himną. 

Giedamas Lietuvos himnas.  

Jūratė Šneideraitienė. Savivaldybės tarybos narys turi teisę pasirinkti vieną iš šių priesaikos tekstų: 1. „Aš, (vardas, pavardė), prisiekiu gerbti ir vykdyti Lietuvos Respublikos Konstituciją ir įstatymus, sąžiningai atlikti visas savivaldybės tarybos nario pareigas ir susilaikyti nuo veiksmų, pažeidžiančių gyventojų teises ir viešuosius interesus. Tepadeda man Dievas.“; 2. „Aš, (vardas, pavardė), prisiekiu gerbti ir vykdyti Lietuvos Respublikos Konstituciją ir įstatymus, sąžiningai atlikti visas savivaldybės tarybos nario pareigas ir susilaikyti nuo veiksmų, pažeidžiančių gyventojų teises ir viešuosius interesus.“ Vyriausiosios rinkimų komisijos 2017 m. gegužės 10 d. sprendimu Nr. Sp-8 man yra pavesta priimta ir tarybos nario Antano Burkšaičio priesaiką. Tarybos nario priesaiką priima savivaldybės rinkimų komisijos pirmininkas. Tarybos narys prisiekia stovėdamas priešais priimantį priesaiką asmenį – padėjęs ranką ant Lietuvos Respublikos Konstitucijos, skaito priesaiką. Baigęs skaityti priesaiką, tarybos narys pasirašo vardinį priesaikos lapą. Duoti priesaiką tarybos nariai kviečiami abėcėlės tvarka, o meras prisiekia paskutinis, nes po mero priesaikos, jis toliau pirmininkauja posėdžiui. Prisiekti kviečiamas Antanas Burkšaitis. 


Antanas Burkšaitis. Aš, Antanas Burkšaitis, prisiekiu gerbti ir vykdyti Lietuvos Respublikos Konstituciją ir įstatymus, sąžiningai atlikti visas savivaldybės tarybos nario pareigas ir susilaikyti nuo veiksmų, pažeidžiančių gyventojų teises ir viešuosius interesus. Tepadeda man Dievas.


Jūratė Šneieraitienė. Priesaika priimta. Antanas Burkšaitis įgyja savivaldybės tarybos nario teises ir pareigas. Prisiekti kviečiamas Edgaras Pilypaitis.  


Edgaras Pilypaitis. Aš, Edgaras Pilypaitis, prisiekiu gerbti ir vykdyti Lietuvos Respublikos Konstituciją ir įstatymus, sąžiningai atlikti visas savivaldybės tarybos nario pareigas ir susilaikyti nuo veiksmų, pažeidžiančių gyventojų teises ir viešuosius interesus. Tepadeda man Dievas.


Jūratė Šneideraitienė. Savivaldybės tarybos narys-meras Edgaras Pilypaitis įgyja visas savivaldybės tarybos nario teises ir pareigas. Priesaika priimta, visas teises perleidžiu naujam merui. 

Po priesaikos tarybos posėdyje dalyvauja 22 tarybos nariai (registravimo žiniaraštis, 1 priedas). 

Edgaras Pilypaitis. Didžiai gerbiami šio iškilmingo posėdžio dalyviai ir svečiai. Šiandien ištartais priesaikos žodžiais prisiimu atsakomybę kartu su Jumis visais kurti Šakių krašto žmonių gerovę.


Dėkoju už išreikštą didžiulį pasitikėjimą išrenkant mane Šakių rajono meru. Užtikrinu, kad mano deklaruojami teisingumo, solidarumo, principai nėra tik rinkiminė retorika. Esu įsitikinęs, kad tarnystė žmogui, savo bendruomenei, pridėtinės moralinės vertės kūrimas yra raktas į darnų sugyvenimą ir ekonominį progresą. Turime nustoti kovoti, o pradėti kurti ir dalintis. Jei kova vis tik būtų neišvengiama, tai kovokime ne PRIEŠ, o UŽ!


Šioje savivaldybės kadencijoje peržengėme pusiaują. Labai svarbu, koks bus finišas, kurį pasiekę galėtume pasakyti: gerai padirbėjome ir baigiame 2014 – 2020 m. europinės paramos investavimą į tas rajono sritis, kurios būtų pagrindas ateities socialinei ir ekonominei mūsų raidai, kryptingai dirbome mūsų ateities strategijos parengime, išplėtojome bendradarbiavimą su artimiausiais kaimynais, sustabdėme tolesnę neigiamą demografinę slinktį arba bent sumažinome jos greitį, tinkamai pasirūpinome pačiais silpniausiais mūsų bendruomenės nariais.


Visiems mums linkiu vilties, sveikatos ir kantrybės tęsiant tai, kas gero pradėta, sumanyta. Linkiu drąsos naujoms idėjoms bei sėkmės jas įgyvendinant.


Zanavykų žemė – lietuviško žodžio gimtinė, himno lopšys ir signatarų kraštas – laukia visų mūsų teisingų ir išmintingų sprendimų. Susitelkime!


Sveikinu į tarybos narių gretą įsijungusį Antaną Burkšaitį. Dėkoju laikinai mero pareigas ėjusiam tarybos nariui Juozui Puodžiukaičiui, kurio darbas, sukaupta patirtis ir santūrumas labai padėjo mūsų savivaldai šiame rinkimų kampanijos laike. Ačiū! Linkiu gerbiamajam Juozui visada lydinčio optimizmo ir sveikatos!

Juozas Puodžiukaitis. Gerbiamas mere, Jūs dabar gavote labai svarbias ir atsakingas pareigas. Visos savivaldybės tarybos ir administracijos vardu sveikinu noriu palinkėti kuo geresnių sprendimų rajonui, ir rajono žmonių labui. Linkiu nuoširdžiausios sėkmės ir sveikatos. 


Toliau sveikinimo žodžius taria svečiai. 

